b'\n_START_ARTICLE_\nGospodarstvo Kube\n_START_SECTION_\nPovijest\n_START_PARAGRAPH_\nZavr\xc5\xa1etkom kubanske revolucije, Kuba je postala prva marksisti\xc4\x8dka dr\xc5\xbeava u Latinskoj Americi te je do\xc5\xa1la je u izravan sukob s vanjskom politikom i interesima Sjedinjenih Dr\xc5\xbeava. Razlog tome bio je \xc5\xa1to su tijekom vladavine Fulgencija Batiste nacionalnim gospodarstvom dominirale ameri\xc4\x8dke tvrtke. Primjer tome bili su Bethlehem Steel i Speyer koje su imale monopol nad kubanskim nacionalnim resursima na temelju \xc4\x8dega su stvarali ogromne profite._NEWLINE_Dolaskom na vlast, Fidel Castro je poduzeo sve \xc5\xa1to je mogao da Kubu spasi od njezine opasne gospodarske ovisnosti o \xc5\xa1e\xc4\x87eru. Me\xc4\x91utim, to mu nije uspjelo pa kada su potkraj osamdesetih na svjetskom tr\xc5\xbei\xc5\xa1tu naglo pale cijene \xc5\xa1e\xc4\x87era, klimavo gospodarstvo zemlje (unato\xc4\x8d obilnoj potpori iz SSSR-a) jedva je pre\xc5\xbeivjelo. Tako je \xc5\xa1e\xc4\x87er i dalje glavna roba a ovisi o teku\xc4\x87im inozemnim cijenama._NEWLINE_1960. Kuba potpisuje ugovor o pomo\xc4\x87i i trgovini sa Sovjetskim Savezom a godinu dana kasnije nacionalizira ameri\xc4\x8dke i britanske naftne kompanije. To je rezultiralo ameri\xc4\x8dkim prekidanjem diplomatskih odnosa u sije\xc4\x8dnju 1961., neuspjelom invazijom u Zaljevu svinja, kubanskom krizom i embargom usmjerenim na kubansko gospodarstvo._NEWLINE_1986. godine kubanski dug prema pari\xc5\xa1kom klubu iznosio je 10,9 milijardi USD kojeg je zemlja sljede\xc4\x87e godine prestala otpla\xc4\x87ivati. Tako\xc4\x91er, 2002. godine, kubanski dug Japanu iznosio je 750 milijuna USD._NEWLINE_Raspadom SSSR-a za Kubu je zapo\xc4\x8delo te\xc5\xa1ko Posebno razdoblje te je 1994. godine dopu\xc5\xa1ten rad nekim aktivnostima iz privatnog sektora. Tada je na Floridu pobjeglo oko 32.000 Kubanaca. Od 1989. do 1993. nacionalni BDP pao je za 35% kao rezultat raspada SSSR-a, najve\xc4\x87eg kubanskog trgova\xc4\x8dkog partnera i davatelja subvencija. Sama Kuba ostala je i bez sovjetske pomo\xc4\x87i \xc4\x8dija je godi\xc5\xa1nja vrijednosti varirala izme\xc4\x91u tri i \xc5\xa1est milijardi dolara._NEWLINE_Nakon prekida sovjetske pomo\xc4\x87i zemlja je od 1991. u kroni\xc4\x8dnoj recesiji koju su poja\xc4\x8davale \xc5\xa1tete od povremenih uragana, krize cijena izvozno zna\xc4\x8dajnih proizvoda (\xc5\xa1e\xc4\x87era i nikla) na inozemnim tr\xc5\xbei\xc5\xa1tima, gubitci u neefikasnome dr\xc5\xbeavnom sektoru i dr._NEWLINE_U nastojanju da smanje stopu siroma\xc5\xa1tva i pospje\xc5\xa1e poslovanje, politi\xc4\x8dki lideri Kube su se okrenuli onome protiv \xc4\x8dega su se borili - kapitalizmu i tr\xc5\xbei\xc5\xa1noj ekonomiji. Vidljivu ruku centralne vlade postepeno \xc4\x87e zamijeniti nevidljiva ruka tr\xc5\xbei\xc5\xa1ta, a rezultati reformi su neizvjesni kao i sama budu\xc4\x87nost ove oto\xc4\x8dke zemlje. Unato\xc4\x8d pokretanju ekonomskih reformi koje otvaraju vrata privatnom poduzetni\xc5\xa1tvu, na Kubi \xc4\x87e i dalje ostati jednopartijski sistem kao "brana ameri\xc4\x8dkom imperijalizmu", rekao je kubanski predsjednik Ra\xc3\xbal Castro na konferenciji vladaju\xc4\x87e Komunisti\xc4\x8dke partije. Time je kubanski lider potvrdio da ekonomske reforme koje \xc4\x87e omogu\xc4\x87iti Kubancima da se bave malim poduzetni\xc5\xa1tvom te da kupuju i prodaju automobile, ne\xc4\x87e izazvati politi\xc4\x8dke reforme na karipskom otoku na kojem je Komunisti\xc4\x8dka partija jedina legalna stranka, \xc5\xa1to je omogu\xc4\x87eno Ustavom iz 1976. godine._NEWLINE_U traganju za novim tr\xc5\xbei\xc5\xa1tima i prihodima, Kuba se postepeno okre\xc4\x87e suradnji s Kinom, Brazilom i Angolom. Ipak, ameri\xc4\x8dki embargo spre\xc4\x8dava iskori\xc5\xa1tavanje klju\xc4\x8dnog resursa - kubanske dijaspore u SAD-u kojoj je onemogu\xc4\x87eno slanje novca na Kubu. Tako\xc4\x91er, zakoni SAD-a ameri\xc4\x8dkim du\xc5\xbenosnicima u me\xc4\x91unarodnim organizacijama nala\xc5\xbeu da po automatizmu glasaju protiv prijema Kube u me\xc4\x91unarodne financijske institucije kao \xc5\xa1to su Svjetska banka i MMF koji bi mogli omogu\xc4\x87iti dodatne kredite. Sjeverni susjed je zato bio i ostao jedna od najve\xc4\x87ih prepreka kubanskog razvoja, pri \xc4\x8demu embargo ima paradoksalan efekt spre\xc4\x8davanja Kube da postane upravo ono \xc5\xa1to SAD \xc5\xbeeli - otok s kapitalisti\xc4\x8dkom i liberalnom ekonomijom._NEWLINE_Op\xc4\x87a skup\xc5\xa1tina Ujedinjenih naroda je velikom ve\xc4\x87inom osudila 47-godi\xc5\xa1nji trgova\xc4\x8dki embargo SAD-a protiv Kube, iskazav\xc5\xa1i 19. godinu za redom gotovo jednoglasno globalno protivljenje o\xc5\xa1troj ameri\xc4\x8dkoj politici spram te zemlje. 2009. godine je protiv embarga glasovalo 187 zemalja dok su SAD, kao i pro\xc5\xa1le godine, podr\xc5\xbeali samo Izrael i Palau. Kubanski ministar vanjskih poslova Bruno Rodriguez u svom je govoru u skup\xc5\xa1tini iznio niz pritu\xc5\xbebi istaknuv\xc5\xa1i da je embargo, koji Kubanci nazivaju blokadom, kubansko gospodarstvo stajao desetke milijardi dolara tijekom godina i prije\xc4\x8dio da kubanska djeca dobivaju potrebnu medicinsku njegu. No, SAD je jasno dao do znanja da nije spreman ukinuti embargo dok Kuba ne prihvati neke politi\xc4\x8dke, gospodarske i financijske promjene._NEWLINE_Sredinom prosinca 2014. do\xc5\xa1lo je do preokreta u ameri\xc4\x8dkoj vanjskoj politici kada ameri\xc4\x8dki predsjednik Barack Obama zapo\xc4\x8dinje otvarati svoju zemlju prema Kubi. Za po\xc4\x8detak, obje strane \xc5\xbeele \xc5\xa1to prije obnoviti diplomatske odnose i razmijeniti veleposlanike. Demokratski senator Dick Durbin tada je rekao da Washington razmi\xc5\xa1lja o ukidanju trgovinskih i putnih restrikcija prema Kubi: "Otvaranje vrata Kubi za trgovinu, putovanja i razmjenu ideja stvorit \xc4\x87e snagu za pozitivne promjene na Kubi koje na\xc5\xa1a decenijska politika isklju\xc4\x8divanja nije postigla". Obama je najavio i da \xc4\x87e se podi\xc4\x87i razina bankarskih veza te da \xc4\x87e kubanska emigracija u SAD-u uskoro mo\xc4\x87i poslati na Kubu do 2.000 ameri\xc4\x8dkih dolara svaka tri mjeseca umjesto dosada\xc5\xa1njih 500. Pri povratku iz Kube, Amerikanci \xc4\x87e mo\xc4\x87i uvesti robu vrijednu do 400 dolara te duhan i alkohol u vrijednosti do 100 dolara.\n_START_SECTION_\nProizvodnja\n_START_PARAGRAPH_\nOd poljoprivrednih dobara, \xc5\xa1e\xc4\x87er je najva\xc5\xbeniji kubanski izvozni proizvod. Kubanska proizvodnja \xc5\xa1e\xc4\x87era jedan je od temelja gospodarstva a zemlja je jedan od vode\xc4\x87ih proizvo\xc4\x91a\xc4\x8da \xc5\xa1e\xc4\x87era na svijetu. Proizvodnja \xc5\xa1e\xc4\x87era na Kubi je u \xc5\xbeetvi 2011./12. godine bila 1,4 milijuna tona. Kuba tro\xc5\xa1i izme\xc4\x91u 600.000 i 700.000 tona \xc5\xa1e\xc4\x87era godi\xc5\xa1nje i prodaje 400.000 tona NR Kini na osnovu sporazuma o suradnji. Ostatak \xc5\xa1e\xc4\x87era Kuba izvozi u druge zemlje u svijetu. Od ostalih dobara tu su agrumi, kava, duhan, ri\xc5\xbea, gra\xc5\xa1ak i krumpir te \xc5\xbeiva stoka i riba. Tako\xc4\x91er, Kuba ima rudnike nikla kojeg izvozi a proizvode se i kemijski proizvodi, \xc4\x8delik i cement._NEWLINE_Otkri\xc4\x87e bogatog podmorskog nalazi\xc5\xa1ta nafte na sjeveru Kube potaknulo je mnoge svjetske naftne kompanije i Vlade na tra\xc5\xbeenje na\xc4\x8dina za pristup tamo\xc5\xa1njim le\xc5\xbei\xc5\xa1tima, uklju\xc4\x8duju\xc4\x87i i SAD koji ve\xc4\x87 desetlje\xc4\x87ima dr\xc5\xbei embargo na trgovinu sa Kubom. Istra\xc5\xbeivanje ameri\xc4\x8dkog geolo\xc5\xa1kog instituta procijenilo je da se pod morem na sjeveru te zemlje nalazi oko 4,6 milijardi barela nafte. Kubanska vlada je objavila da je spremna pokrenuti komercijalnu proizvodnju nafte u kubanskim vodama Meksi\xc4\x8dkog zaljeva. S time u vezi je pripremljen i plan spa\xc5\xa1avanja u slu\xc4\x8daju ekolo\xc5\xa1kih incidenata. Kuba je 2011. proizvela 4 milijuna tona nafte, ali to je dovoljno tek za zadovoljavanje polovice potreba zemlje i ostatak potrebne nafte se uvozi iz Venezuele.\n_START_SECTION_\nTurizam\n_START_PARAGRAPH_\nTurizam je postao jednim od glavnih izvora prihoda a 1993. godine ameri\xc4\x8dki dolar je postao zakonitim sredstvom pla\xc4\x87anja, te je zemlja imala dvokurentni sistem no taj je dogovor opozvan 25. listopada 2004. godine. U popularne turisti\xc4\x8dke destinacije spadaju Varadero, Cayo Coco i Havana._NEWLINE_Tako\xc4\x91er, u zemlji je razvijen i zdravstveni turizam te je Kuba popularna destinacija za ovakav oblik turizma preko dvadeset godina. Tijekom 2005. u zemlji je boravilo vi\xc5\xa1e od 19.600 inozemnih pacijenata koji su ondje do\xc5\xa1li zbog o\xc4\x8dne kirurgije ili lije\xc4\x8denja ortopedije te neurolo\xc5\xa1kih poreme\xc4\x87aja kao \xc5\xa1to su multipla skleroza i Parkinsonova bolest. Jedan od najpoznatijih pacijenata ondje bio je pokojni venezuelanski predsjednik Hugo Ch\xc3\xa1vez koji je tamo operiran nakon \xc5\xa1to mu je u lipnju 2011. otkiven rak u podru\xc4\x8dju trbu\xc5\xa1ne \xc5\xa1upljine._NEWLINE_Tijekom listopada 2007. godine floridski Miami Herald objavio je \xc4\x8dlanak o tome kako kanadski i ameri\xc4\x8dki turisti koji se odlaze lije\xc4\x8diti na Kubu ondje dobivaju veliku kvalitetu zdravstvene njege.\n_START_SECTION_\nMe\xc4\x91unarodni odnosi\n_START_PARAGRAPH_\nOd 20. travnja 1995. zemlja je \xc4\x8dlanica Svjetske trgovinske organizacije te je tijekom 2002. koristila me\xc4\x91unarodnu pomo\xc4\x87 u iznosu od stotinu milijuna USD, prete\xc5\xbeno za hranu i lijekove. Po\xc4\x8detkom 2003. godine vanjski dug prema zapadnim zemljama i me\xc4\x91unarodnim ustanovama je iznosio 13 milijardi a klirin\xc5\xa1ki dug prema biv\xc5\xa1em SSSR-u odnosno Rusiji, oko 20 milijardi dolara.\n_START_SECTION_\nVenezuela i Brazil\n_START_PARAGRAPH_\nVenezuela je trenutno najva\xc5\xbeniji ekonomski partner Kube. Suradnju te dvije zemlje zapo\xc4\x8dela su dva "revolucionarna saveznika", Fidel Castro i Hugo Ch\xc3\xa1vez. Dvije dr\xc5\xbeave imaju sporazum o razmjeni nafte za usluge, prema kojemu Venezuela dnevno u Kubu \xc5\xa1alje 92.000 barela nafte u zamjenu za usluge tisu\xc4\x87a kubanskih doktora i drugu tehni\xc4\x8dku pomo\xc4\x87. Isto tako, ove dvije zemlje osnovale su i oko 30 zajedni\xc4\x8dkih kompanija._NEWLINE_Unato\xc4\x8d smrti venezuelanskog lidera Ch\xc3\xa1veza, nastavljena je sna\xc5\xbena suradnja Havane i Caracasa. Pobjeda Nicol\xc3\xa1sa Madura na predsjedni\xc4\x8dkim izborima bila je od velike va\xc5\xbenosti za Kubu jer bi pobjeda Caprilesa ujedno zna\xc4\x8dila i prekid suradnje ovih prijateljskih zemalja, \xc5\xa1tovi\xc5\xa1e Capriles je to jasno naglasio za vrijeme svoje predsjedni\xc4\x8dke kampanje. Prilikom prvog dr\xc5\xbeavni\xc4\x8dkog susreta Madura i Raula Castra, potpisan je 51 projekt o suradnji na svim razinama._NEWLINE_Slu\xc5\xbebena Bras\xc3\xadlia i Havana ve\xc4\x87 dugo godina gaje obostrane politi\xc4\x8dke simpatije te Brazil \xc5\xbeeli postati najva\xc5\xbeniji ekonomski partner Kube i ubrzati politi\xc4\x8dko otvaranje ove zemlje. Ove dvije latinoameri\xc4\x8dke zemlje njeguju sasvim posebno prijateljstvo. Tako u Brazilu kubanski lije\xc4\x8dnici rade na pobolj\xc5\xa1anju zdravstvene za\xc5\xa1tite stanovni\xc5\xa1tva dok na Kubi brazilski agrarni proizvodi omogu\xc4\x87avaju prehranu velikog broja stanovnika. Sada se ove dvije zemlje provo\xc4\x91enjem jednog megaprojekta pripremaju na mogu\xc4\x87e okon\xc4\x8danje trgovinskog embarga SAD-a prema komunisti\xc4\x8dkoj Kubi. Sam Brazil sebe vidi kao pokreta\xc4\x8da kubanskog otvaranja._NEWLINE_Koliko se razvilo trgovinsko partnerstvo izme\xc4\x91u jedne kapitalisti\xc4\x8dke i jedne komunisti\xc4\x8dke zemlje pokazuju i podaci brazilskog Ministarstva za razvoj, industriju i vanjsku trgovinu. Prema tim podacima izvoz iz Brazila za Kubu je sa 80 milijuna ameri\xc4\x8dkih dolara u 2003. godini porastao na 568 milijuna dolara u 2012. Od sije\xc4\x8dnja do rujna 2013. godine izvezeno je robe u vrijednosti od 515 milijuna ameri\xc4\x8dkih dolara. Isto tako, brazilska gra\xc4\x91evinska tvrtka Odebrecht provodi najve\xc4\x87i infrastrukturni projekt na Kubi, financiranje kubanske teretne luke je tako\xc4\x91er u brazilskim rukama dok je brazilska razvojna banka BNDES (por. Banco Nacional de Desenvolvimento Economico e Social) prema vlastitim navodima, odobrila 682 milijuna ameri\xc4\x8dkih dolara kredita za financiranje projekta koji ukupno stoji oko 957 milijuna ameri\xc4\x8dkih dolara.\n_START_SECTION_\nRusija i Bjelorusija\n_START_PARAGRAPH_\nRusija je jedan od va\xc5\xbenijih kubanskih trgovinskih partnera dok je trgovinska razmjena izme\xc4\x91u te dvije zemlje 2007. godine iznosila 363 milijuna dolara. Prema podacima iz Moskve, kubanski dug Rusiji (kao nasljednici SSSR-a) iznosi 20 milijardi dolara. Tako\xc4\x91er, Rusi sa svojim hladnoratovskim saveznikom razvijaju i vojnu suradnju. Analiti\xc4\x8dari smatraju da iza ekonomske suradnje stoji namjera Kremlja da obnovi svoj utjecaj u Latinskoj Americi (tradicionalnoj ameri\xc4\x8dkoj zoni utjecaja) \xc5\xa1to je zapo\xc4\x8deto putem savezni\xc5\xa1tva s Venezuelom._NEWLINE_Europska novinska mre\xc5\xbea Euronews prenijela je sredinom prosinca 2013. vijest kako je Rusija otpisala 90% kubanskog duga koji potje\xc4\x8de jo\xc5\xa1 iz sovjetskog vremena. Ukupna vrijednost duga se s godinama pove\xc4\x87ala na ukupno 32 milijarde dolara od \xc4\x8dega je Kubi otpisano 29 milijardi \xc4\x8dime je okon\xc4\x8dan 20 godina dugi spor izme\xc4\x91u te dvije zemlje. Jedan od razloga otpisa je ja\xc4\x8danje suradnje na podru\xc4\x8dju trgovine i gospodarstva. Prema dogovoru, Kuba \xc4\x87e Rusiji platiti 3,2 milijarde dolara tijekom narednih deset godina, odnosno 320 milijuna dolara godi\xc5\xa1nje._NEWLINE_S druge strane, Kuba i Bjelorusija su 2012. godine potpisale nekoliko sporazuma iz podru\xc4\x8dja zdravstva, poljoprivrede i industrije. Sporazum je vezan uz mogu\xc4\x87nosti ulaganja i modernizacije tehnolo\xc5\xa1ke opreme za poljoprivredu, ku\xc4\x87anske aparate i ostale alate na Kubi kao i dobavu novih strojeva i opreme iz Bjelorusije. U podru\xc4\x8dju zdravstva, dvije vlade su se dogovorile o stvaranju radne skupine koja \xc4\x87e raspravljati o zajedni\xc4\x8dkim mogu\xc4\x87nostima predklini\xc4\x8dkih i klini\xc4\x8dkih istra\xc5\xbeivanja, kao i bioekvivalencije lijekova proizvedenih u obje zemlje.\n_START_SECTION_\nKina\n_START_PARAGRAPH_\nBudu\xc4\x87i da Kuba ispunjava obavezu otplate duga NR Kini, intenzivirani su ekonomski odnosi izme\xc4\x91u te dvije zemlje. Tako je kineski ministar trgovine Chen Deming izjavio kako je "kubanska otplata duga doprinjela da se povrati povjerenje izme\xc4\x91u dva trgovinska partnera". Bilateralna trgovina Kube i Kine je 2011. godine iznosila 1,9 milijardi dolara a iz Kube se uvoze \xc5\xa1e\xc4\x87er i nikal kao i neki biotehnolo\xc5\xa1ki proizvodi.'